**Forslag til forretningsorden for afdelingsmødet**

Denne forretningsorden for afdelingsmødet i afdeling XXX beskriver, hvordan mødet skal afholdes, og hvordan der kan træffes beslutninger på mødet.

# **Mødets ledelse**

## Valg af dirigent

Afdelingsmødet vælger en dirigent, der leder mødet og påser, at det afholdes efter VIBOs vedtægter, herunder godkendelse af dagsorden og forretningsorden for mødet. Formanden for afdelingsbestyrelsen sørger for, at afdelingsmødet vælger en dirigent.

## Mødets lovlighed

Ved mødets begyndelse konstaterer dirigenten, at mødet er lovligt indkaldt, samt om der er ændringsforslag til forretningsordenen. Forretningsordenen kan ikke komme til afstemning senere under mødet.

## Valg af referent

Afdelingsmødet vælger en referent, som skriver et beslutningsreferat af mødet.

## Valg af stemmeudvalg

Afdelingsmødet vælger et stemmeudvalg på 2-3 personer.

# **Forslag**

## Hvordan stilles forslag?

Beboerne i afdelingen kan stille forslag til afdelingsmødet. Det fremgår af indkaldelsen, hvor forslag skal afleveres. Kun forslag, der er modtaget rettidigt, kan behandles på afdelingsmødet. Et forslag skal afleveres skriftligt til afdelingsbestyrelsen senest 2 uger før afdelingsmødet. Senest en uge før mødet skal alle forslag være distribueret til alle husstande.

Ændringsforslag til indkomne forslag kan afleveres skriftligt til dirigenten på afdelingsmødet.

## Endelige afstemningstemaer

På afdelingsmødet fastlægges de endelige afstemningstemaer for de forslag, der skal stemmes om. Afstemningstemaet er lig hovedforslaget, medmindre der er indkommet ændringsforslag til hovedforslaget.

Såfremt der er indkommet ændringsforslag til hovedforslaget, skal der stemmes om alle forslag. Det for- slag, der først opnår flertal i rækkefølgen af forslag (gående fra mest vidtgående til mindst vidtgående), vedtages, mens resten af forslagene bortfalder.

## Forslag om at dirigenten fratræder

Stilles der forslag om, at dirigenten fratræder, er det formanden for afdelingsbestyrelsen, der leder afstemningen samt eventuelt valg af ny dirigent.

# **Afstemninger og valg**

## Beslutninger

Afdelingsmødet træffer beslutninger ved almindeligt flertal blandt de stemmeberettigede. De lejemål, der deltager i afdelingsmødet, kan vælge at: 1) Stemme skriftligt eller 2) Afgive stemmerne ved håndsoprækning.

## Hvem kan stemme

Alle myndige personer med fast bopæl i afdelingen har stemmeret. Hver husstand har to stemmer uanset husstandens størrelse. Der kan ikke stemmes med fuldmagt.

## Valg af kandidater

Afdelingsbestyrelsen skal bestå af mindst tre personer. Der skal altid være et ulige antal medlemmer. Hvis der kun er opstillet det antal kandidater, der skal vælges, vælges de opstillede kandidater uden afstemning.

Såfremt der er opstillet flere kandidater, end der skal vælges, afgøres valget ved simpelt stemmeflertal.

## Valg af helt ny bestyrelse

Skal der vælges en helt ny afdelingsbestyrelse, skal der vælges afdelingsbestyrelsesmedlemmer for bå- de et og to år. De medlemmer, der er valgt med flest stemmer, er valgt for to år. Hvis valget er sket uden afstemning, og de valgte medlemmer ikke er enige om valgperioden, skal der på afdelingsmødet trækkes lod om, hvem der er valgt for henholdsvis et og to år.

## Valg af formand

Ved direkte valg til posten som afdelingsformand går den person, der har fået færrest stemmer automatisk videre til valget til afdelingsbestyrelsen. Dog gælder dette ikke for personer, der på forhånd har tilkendegvet at de ikke ønsker at blive valgt til afdelingsbestyrelsen.

## Valg af suppleanter

Der vælges en første og en anden suppleant. Den suppleant, der er valgt med flest stemmer, er første suppleant. Hvis valget er sket uden afstemning, skal der på afdelingsmødet trækkes lod om, hvem der er henholdsvis første og anden suppleant.

## Hvem kan vælges

For at en person kan vælges, skal vedkommende være over 18 år og have fast bopæl i afdelingen. Personen er ikke forpligtiget til at være til stede på det fysiske afdelingsmøde. Såfremt personen ikke er til stede på det fysiske afdelingsmøde, skal denne inden mødet skriftligt have tilkendegivet, at denne ønsker valg.

## Dirigentens rolle ved valg

Dirigenten skal sikre, at proceduren for afstemning samt indholdet af det, der stemmes om, er præciseret.

Ved valg skal dirigenten gøre det tydeligt, hvor mange medlemmer, der skal vælges og indenfor hvilken valgperiode.

## Uddelegering af kompetencer

Afdelingsmødet kan beslutte at uddelegere afdelingsbestyrelsens og afdelingsmødets kompetence til en eller flere beboergrupper. Træffes der beslutning om at uddelegere kompetence, skal det af beslutningen fremgå:

1. På hvilket område, kompetencen er uddelegeret.
2. Inden for hvilken tidsmæssig ramme, beboergruppens arbejde skal foregå.
3. Hvilken budgetramme, der eventuelt er afsat, og hvem der forvalter budgettet.

# **Referat**

## Beslutningsreferat

Der udarbejdes et beslutningsreferat fra afdelingsmødet. Referatet skal tydeligt gengive de forslag, der er til afstemning, hvad der er besluttet samt resultaterne af afstemningerne. Det skal af referatet fremgå, hvor mange husstande, der var repræsenteret på afdelingsmødet.

Referatet godkendes af dirigenten og formanden for afdelingsbestyrelsen. Senest fire uger efter mødet skal referatet være offentligt tilgængeligt for beboerne i afdelingen.

*Koncept godkendt af organisationsbestyrelsen den 19. juni 2024*